b'\n_START_ARTICLE_\nStanis\xc5\x82aw Karol W\xc5\x82adyczko\n_START_SECTION_\nBiografija\n_START_PARAGRAPH_\nGim\xc4\x97 1878\xc2\xa0m. lapkri\xc4\x8dio 4 d. Kaune, 1897 m. baig\xc4\x97 Kauno gimnazij\xc4\x85. 1905 m. baig\xc4\x97 medicinos studijas Maskvos universitete. 1907 m. tapo medicinos moksl\xc5\xb3 daktaru. Baig\xc4\x99s mokslus dirbo neurologu ir psichiatru Sankt Peterburgo chirurgijos akademijoje, v\xc4\x97liau Kijevo universitete. 1910 m. tapo docentu, 1911 m. Sankt Peterburgo neuropsichologijos instituto profesoriumi. 1914 m. pa\xc5\xa1auktas \xc4\xaf Rusijos imperijos kariuomen\xc4\x99, kaip gydytojas dalyvavo I pasauliniame kare. Pasibaigus karui apsigyveno Vilniuje, kur 1918 m. gruod\xc5\xbeio 30 d. paskirtas Vilniaus universiteto medicinos fakulteto dekanu. V\xc4\x97liau dirbo Vilniaus neurologijos klinikos direktoriumi, po klinikos likvidavimo 1933 m. i\xc5\xa1vyko \xc4\xaf Var\xc5\xa1uv\xc4\x85, ta\xc4\x8diau prie\xc5\xa1 pat savo mirt\xc4\xaf 1936\xc2\xa0m. liepos 18 d. gr\xc4\xaf\xc5\xbeo \xc4\xaf Vilni\xc5\xb3, palaidotas Ras\xc5\xb3 kapin\xc4\x97se. Priklaus\xc4\x97 \xc4\xafvairioms Lenkijos ir kit\xc5\xb3 \xc5\xa1ali\xc5\xb3 psichiatr\xc5\xb3 ir neurolog\xc5\xb3 draugijoms, para\xc5\xa1\xc4\x97 nema\xc5\xbeai mokslini\xc5\xb3 straipsni\xc5\xb3.'